Romelu Lukaku

Romelu Menama Lukaku Bolingoli (sündinud 13. mail 1993 Antwerpenis) on Belgia jalgpallur, kes mängib ründajana Itaalia kõrgliiga klubis AS Roma (laenul Inglise kõrgliiga klubist Londoni Chelsea) ja Belgia jalgpallikoondises.
Varem on ta mänginud Anderlechtis, West Bromwich Albionis, Evertonis, Manchester Unitedis, Chelseas ja Milano Interis.
Klubikarjäär.
Algusaastad.
Romelu Lukaku hakkas jalgpalli mängima viieaastaselt kohalikus klubis Rupel Boom. 
2003. aastal värbasid poisi Lierse SK talendiotsijad. Lierse noortevõistkonnas mängis ta kolme aasta jooksul 121 mängu ja lõi 68 väravat. 
2006. aastal ostis RSC Anderlecht ära 13 Lierse noormängijat, teiste seas Lukaku. Lukaku sõlmis 16-aastaseks saanult Anderlechtiga profilepingu, mis pidi kehtima 2012. aastani.
Hooajal 2009–10 oli ta Jupiler Pro League'i parim väravakütt.
Chelsea.
6. augustil 2011 siirdus Lukaku 13 miljoni naelsterlingi eest Londoni Chelseasse.
Lukaku aitas oma esimesel hooajal Chelseal võita FA Cupi. 
2012–13 hooajal anti ta laenuks teise Premier League'i klubisse, West Bromwich Albioni, kus ta lõi 17 liigaväravat.
2013–14 hooaja mängis Lukaku laenumängijana Evertonis.
Everton.
2014. aastal suvel liitus Lukaku Evertoniga juba põhilepinguga.
Oma esimesel hooajal lõi ta kõikide sarjade peale 48 mängus 20 väravat, sealhulgas oli UEFA Euroopa Liiga hooaja parim väravakütt.
2016–17 hooajal lõi ta Premier League'is 25 väravat, millega jäi alla ainult inglasele Harry Kane'ile.
Manchester United.
Lukaku siirdus 10. juulil 2017 75 miljoni naelsterlingi eest Manchester Unitedisse. 
Ta tegi debüüdi 8. augustil mängus Madridi Reali vastu UEFA Superkarika turniiril, kus lõi ka oma klubi ainsa värava.
Milano Inter.
Aastatel 2019–2021 mängis Lukaku Itaalia kõrgliiga klubis Milano Inter. Kahe hooaja jooksul lõi ta Itaalia kõrgliigas kokku 47 värvat. Hooajal 2020–21 tuli ta klubiga Itaalia meistriks. Hooajal 2020–21 lõi ta Itaalia kõrgliigas 24 väravat ja andis lisaks 11 väravasöötu ning valiti Itaalia kõrgliiga hooaja kõige väärtuslikumaks mängijaks.
Koondisekarjäär.
Lukaku on Belgia koondisse kuulunud 2008. aastast, kui ta mängis Belgia U15 meeskonnas neljas mängus ja lõi ühe värava. 
Belgia U21 koondises mängis ta viis mängu. Debüütmängus Sloveeniaga lõi ta oma ainsa värava.
Täiskasvanute koondises on ta mänginud alates 2010. aastast. Esimese värava lõi ta 17. novembril 2010 sõprusmängus Venemaa vastu. 
2014. aasta maailmameistrivõistlustel lõi ta värava 1. juulil kaheksandikfinaalis USAga, kui Belgia võitis lisaajal 2:1.
2016. aasta Euroopa meistrivõistlustel lõi ta kaks väravat grupifaasis mängus Iirimaa vastu.
2018. aasta maailmameistrivõistluste esimeses alagrupimängus 18. juunil võitis Belgia Panama koondist tulemusega 3:0; Lukaku lõi Belgia kolmest väravast kaks. Teises alagrupimängus võitis Belgia 5:2 Tuneesiat ja Lukaku lõi taas kaks väravat. Ta sai sellega esimeseks mängijaks pärast Diego Maradonat (1986), kes on maailmameistrivõistlustel kahes mängus järjest löönud kaks väravat.
Isiklikku.
Tema isa Roger Lukaku oli Sairi jalgpallikoondise mängija, kes osales kahtedel Aafrika meistrivõistlustel, jõudis mõlemal korral veerandfinaali ja lõi ka ühe värava.
Romelu Lukaku noorem vend Jordan Lukaku mängib samuti Belgia koondises.